กทพ.เปิดประมูลทางด่วน “พระราม 3-ดาวคะนอง” มิ.ย.นี้! อัพราคากลางตามต้นทุนเหล็ก
กทพ.คาดการณ์ว่าจะสามารถเปิดประมูลทางด่วน "พระราม 3-ดาวคะนอง" ได้ในเดือนมิ.ย.นี้ ขณะที่แจ้งการปรับราคากลางขึ้นเพื่อสะท้อนต้นทุนเหล็ก-ปูน รวมถึงปรับลดระยะเวลาก่อสร้างให้เร็วขึ้นเหลือ 34 เดือน จากเดิม 39 เดือน 
11 พ.ค. 2564

นายชาตรี ตันศิริ รองผู้ว่าการฝ่ายก่อสร้างและบำรุงรักษา การทางพิเศษแห่งประเทศไทย (กทพ.) คาดว่าจะขายเอกสารประมูลโครงการ ทางพิเศษสายพระราม 3-ดาวคะนอง-วงแหวนรอบนอกกรุงเทพมหานครด้านตะวันตกกรุงเทพมหานคร  สัญญาที่ 1  และสัญญาที่ 3 ได้ในเดือนมิ.ย.  2564 และหากไม่มีการอุทธรณ์คาดว่าสรุปผลประมูลได้ภายใน 3 เดือน
โดย กทพ.ได้มีการประกาศ เผยแพร่ร่างเงื่อนไขการประกวดราคา (TOR) เมื่อช่วงเดือนเม.ย.ที่ผ่านมา โดยขณะนี้อยู่ระหว่างการพิจารณาความเห็น และคาดว่าจะนำร่าง TOR รับฟังความเห็นครั้งที่ 2  ได้ในช่วงสัปดาห์หน้า โดยการรับฟังความเห็น มีระยะเวลา 7 วันทำการ  หากไม่มีข้อวิจารณ์ที่เป็นนัยสำคัญเพิ่มเติม จะสรุปเสนอผู้ว่าฯกทพ.อนุมัติตามขั้นตอนการประกวดราคาอิเล็กทรอนิกส์ (e-bidding)
สำหรับ ร่าง TOR โครงการก่อสร้างทางด่วนสายพระรามพระราม 3-ดาวคะนอง-วงแหวนรอบนอกฯ สัญญาที่ 1 งานก่อสร้างทางยกระดับ จากแยกต่างระดับบางขุนเทียน – เซ็นทรัลพระราม 2 ระยะทาง 6.4 กม. พร้อมทางขึ้นลงบริเวณด่านบางกระดี่ และบางขุนเทียน, อาคารด่านควบคุมต่างๆ และด่านจัดเก็บค่าผ่านทาง ราคากลาง 7,360.78 ล้านบาท  ส่วนราคากลางเดิม 6,979 ล้านบาท ระยะเวลาก่อสร้าง 34 เดือน
อีกทั้งสัญญาที่ 3 งานก่อสร้างทางยกระดับจากโรงพยาบาลบางปะกอก 9  ด่านดาวคะนอง ระยะทาง 5 กม. พร้อมทางขึ้นลงบริเวณด่านสุขสวัสดิ์,อาคารด่านควบคุมฯต่างๆ และด่านจัดเก็บค่าผ่านทาง และอาคารอื่นๆ ราคากลาง 7,376.86 ล้านบาท ส่วนราคากลางเดิม คือ 6,990 ล้านบาทระยะเวลาก่อสร้าง 34 เดือน
นอกจากนี้ การประมูลสัญญาที่ 1 และสัญญาที่ 3 ในครั้งนี้ มีการปรับปรุงราคากลางเป็นไปตามราคาต้นทุนปัจจุบัน ที่ค่าวัสดุก่อสร้างปรับเพิ่มขึ้น เช่น เหล็ก และปูน รวมถึงได้มีการปรับลดระยะเวลาก่อสร้างให้เร็วขึ้นเหลือ 34 เดือน  จากการประมูลครั้งที่แล้ว กำหนดระยะเวลาก่อสร้าง 39 เดือน  ทำให้ภาพรวมราคากลางปรับขึ้นจากเดิมประมาณ 3-4%
อีกทั้ง ยังได้กำหนดเรื่องรายละเอียดคุณสมบัติผลงานต่างๆ ให้ชัดเจนมากขึ้นกว่าเดิม เพื่อไม่ให้เกิดปัญหาอุทธรณ์และร้องเรียนเหมือนที่ผ่านมา สำหรับคุณสมบัติของผู้ยื่นจะต้องขึ้นทะเบียนเป็นผู้ประกอบการงานก่อสร้าง สาขางานก่อสร้างทางและสะพานพิเศษ ไว้กับกรมบัญชีกลาง เป็นต้น